text: وزارت آیوش نے مرکزی حکومت، ریاستی حکومت کی متعلقہ وزارتوں اور محکموں اور دیگر متعلقہ اداروں سے درخواست کی ہے کہ وہ 21 جون 2019 کو بین الاقوامی یوگا ڈے منانے کے لیے عوامی صحت اورخوشحالی کے شعبےمیں طویل مدتی فائدہ حاصل کرنے کے لیے قومی ترجیحات کے مطابق تال میل کے ساتھ کام کریں۔ لوگوں کی مجموعی صحت اور خوشحالی کے لیے یوگا کے بہت زیادہ فائدے کو ذہن میں رکھتے ہوئے زیادہ تر متعلقہ وزارتوں اور محکموں، ریاستی حکومتوں اور دیگر اداروں نے ایسی سرگرمیاں شروع کی ہیں جن سے بین الاقوامی یوگا ڈے کے موقع پر زیادہ سے زیادہ لوگ شریک ہوسکیں۔ سی آئی آئی، فکّی انسٹی ٹیوٹ آف کمپنی سکریٹری جیسے صنعتی اداروں کے ساتھ ساتھ سی بی ایس ای، این سی ای آر ٹی، یو جی سی، ڈی اے وی وغیرہ جیسے تعلیمی اداروں نے بین الاقوامی یوگا ڈے کی تیاری کے سلسلے میں پہلے ہی مختلف پروگرام شروع کئے ہیں۔